Diari Oficial de la Generalitat Valenciana


Sumari del DOGV 6691, del 13-01-2012 (2012/222)

ORDE 23/2011, de 29 de desembre, de la Conselleria de Justícia i Benestar Social, per la qual es regulen i es convoquen ajudes dirigides a programes d'atenció a menors en situació de risc i amb mesures jurídiques de protecció, per a l'any 2012.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6691

Data del DOGV
:   13-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/222


Data del document
:   29-12-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 23/2011, de 29 de desembre, de la Conselleria de Justícia i Benestar Social, per la qual es regulen i es convoquen ajudes dirigides a programes d'atenció a menors en situació de risc i amb mesures jurídiques de protecció, per a l'any 2012. [2012/222]
La Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana, inclou, dins de les responsabilitats de la Generalitat, donar resposta a diferents problemes socials, per mitjà de l'aportació dels recursos financers, tècnics, humans i organitzatius necessaris.
En el marc de la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, la Generalitat té entre els seus objectius la realització d'actuacions dirigides a previndre i impedir potencials situacions de risc o desemparament dels menors, així com desplegar actuacions per a la promoció de l'acolliment familiar i de l'adopció.
Estes actuacions preventives tindran caràcter prioritari i seran dutes a terme per mitjà del desenrotllament d'intervencions educatives, socials i terapèutiques amb els menors, per mitjà de la utilització dels servicis i recursos comunitaris, i per mitjà del foment dels programes d'inserció i intervenció familiar.
La protecció dels menors en la Comunitat Valenciana comprén el conjunt d'accions que han de dur a cap la Generalitat, les administracions locals i les entitats públiques i privades col·laboradores per a previndre, evitar i atendre les situacions de risc i de desemparament en què es trobe el menor, garantint, en tot cas, el seu desenrotllament personal i la seua integració social.
A la Conselleria de Justícia i Benestar Social li corresponen, entre altres funcions, les competències en matèria de protecció de menors.
Per a aconseguir estos fins la conselleria ha de recolzar els sectors especialitzats que actuen en l'àmbit de la prevenció de situacions de risc o desemparament d'un menor.
Dins d'este suport, es promou, així mateix, la implantació de programes i de servicis amb equips interdisciplinaris, que permeten conformar un model d'atenció als menors en situació de risc o amb mesura jurídica de protecció, especialment en l'àmbit local.
Així mateix, els centres de dia de menors constituïxen uns recursos essencials de caràcter preventiu, configurats com a establiments en què es presten, en horari diürn, servicis complementaris de suport i recolzament familiar, contribuint a pal·liar les carències dels menors i a millorar el seu procés d'integració social, familiar i laboral.
Per això i a través d'esta orde es convoquen ajudes i subvencions destinades a recolzar els servicis, programes o centres de dia destinats als menors en situació de risc o amb mesura jurídica de protecció i a afavorir i millorar el desenrotllament de l'acolliment familiar.
En virtut d'això i fent ús de les facultats que em conferixen l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, i el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social,
ORDENE
Article 1. Objecte
La present orde té com a objecte aprovar les bases reguladores de concessió d'ajudes per a l'exercici de 2012, per mitjà del procediment de concurrència competitiva, per als següents programes, servicis i centres de dia dirigits a menors en situació de risc i amb mesures jurídiques de protecció:
1. Servicis especialitzats d'atenció a famílies amb menors en situació de risc i amb mesures jurídiques de protecció.
2. Programes de prevenció comunitària dirigits a famílies amb menors en situació de risc i amb mesures jurídiques de protecció.
3. Programes d'atenció especialitzada dirigits a menors en situació de risc i amb mesures jurídiques de protecció.
4. Programes de foment del recurs de famílies educadores.
5. Centres de dia d'atenció especialitzada a menors.
Article 2. Convocatòria
S'aprova la convocatòria d'ajudes per a l'any 2012, que es regiran pel que disposen les bases generals, establides en l'annex I d'esta orde, i per les bases específiques per a cada tipus de subvenció establides en els annexos II a VI, juntament amb els models de sol·licitud, de justificació i seguiment que acompanyen esta orde.
Article 3. Finançament
1. Les ajudes previstes en la present convocatòria s'abonaran amb càrrec al capítol IV, a través de les següents línies de subvenció del programa pressupostari 313.30 Menor o el seu equivalent dels pressupostos de la Generalitat per a l'exercici de 2012 i queden condicionades a l'existència de crèdit adequat i suficient en la dita anualitat:
-T3099 SEAFI, per als servicis especialitzats d'atenció a famílies amb menors en situacions especials.
-T2508 per als programes de prevenció comunitària dirigits a menors en situació de risc i amb mesures jurídiques de protecció.
-T4976 per als programes d'atenció especialitzada dirigits a menors en situació de risc i amb mesures jurídiques de protecció.
-T2740 per als programes de foment del recurs de famílies educadores.
-T1327 per als centres de dia de menors.
Amb este fi, la Conselleria de Justícia i Benestar Social, una vegada aprovada i publicada la llei de pressupostos de la Generalitat per a l'any 2012, publicarà mitjançant una resolució les modificacions, si és el cas, respecte a la manera de pagament i de justificació, així com les dotacions pressupostàries màximes per a les ajudes convocades. No es dictarà cap resolució sobre les sol·licituds d'ajuda a l'empara d'esta mentres no hi haja crèdit adequat i suficient en l'exercici de l'any 2012.
2. Els dits crèdits tenen caràcter limitador i no podran concedir-se subvencions una vegada que estos s'hagen esgotat.
3. Els aspectes regulats en la present orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la corresponent llei de pressupostos o la normativa aplicable establiren condicions distintes, s'aplicaran les que pertoque.
Article 4. No-subjecció a polítiques de competència
Les ajudes concedides a l'empara d'esta orde no necessiten ser notificades a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que les ajudes van dirigides a un col·lectiu que no exercix activitat econòmica o el destinatari directe de la subvenció és una entitat local, que exercix poders públics i té caràcter d'administració pública.
DISPOSICIÓ ADDICIONAL ÚNICA
A esta orde s'acompanyen els models següents:
1. Sol·licitud d'ajuda dels:
a) Servicis especialitzats d'atenció a famílies amb menors en situació de risc i amb mesures jurídiques de protecció (annex VII)
b) Programes de prevenció comunitària dirigits a famílies amb menors en situació de risc i amb mesures jurídiques de protecció (annex VIII)
c) Programes d'atenció especialitzada dirigits a menors en situació de risc i amb mesures jurídiques de protecció (annex IX)
d) Programes de foment del recurs de famílies educadores (annex X)
e) Centres de dia d'atenció especialitzada a menors (annex XI)
2. Certificat de justificació d'obligació contreta, o reconeguda, o de pagament ordenat d'entitats locals (annex XII)
3. Certificat de justificació d'obligació contreta o reconeguda o de pagament ordenat per a entitats sense fi de lucre i privades (annex XIII)
4. Model de domiciliació bancària (annex XIV)
5. Registre d'atenció i intervenció (annex XV)
6. Fitxa d'intervencions següents i informe de tancament (annex XVI)
7. Full trimestral de resum de casos atesos (annex XVII)
DISPOSICIÓ TRANSITÒRIA ÚNICA
Els qui a l'empara d'anteriors convocatòries d'ajudes realitzades per la Conselleria de Benestar Social hagen sigut beneficiaris de subvencions per als servicis especialitzats d'atenció a la família i infància (SEAFI), i per als servicis d'orientació i mediació familiar, i estiguen realitzant intervencions que, iniciades en anteriors exercicis, no s'adeqüen a l'objecte previst en els annexos II i III de la present orde d'ajudes, hauran de finalitzar les esmentades intervencions abans del 30 de juny de 2012.
DISPOSICIONS FINALS
Primera. Instruccions
S'autoritza la Secretaria Autonòmica de Justícia, la Subsecretaria i la Direcció General del Menor a elaborar les instruccions de desplegament d'esta orde.
Segona. Publicitat
1. Quan per part de les entitats sol·licitants es faça publicitat a través de qualsevol mitjà de comunicació dels centres de dia de menors subvencionats, totalment o parcialment, per mitjà de les ajudes a què es referix esta orde, serà obligatori fer-hi constar explícitament que es tracta d'un centre subvencionat per la Generalitat, Conselleria de Justícia i Benestar Social.
2. Quan l'ajuda siga superior al 50% del cost del servici, en els locals dels centres subvencionats caldrà exposar, en lloc visible, una placa d'identificació en què s'indique la seua condició de subvencionat per la Generalitat.
Tercera. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
Quarta. Recursos contra la convocatòria
Contra la present orde podrà interposar-se, potestativament, recurs de reposició davant del mateix òrgan que l'ha dictat, en el termini d'un mes a comptar des de l'endemà de la seua publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o, en tractar-se d'administracions públiques, si és el cas, el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, d'acord amb el que disposen els articles 10 i 46 de l'esmentada Llei 29/1998, de 13 de juliol; tot això sense perjuí que puga interposar-se qualsevol altre que s'estime pertinent.
València, 29 de desembre de 2011
El conseller de Justícia i Benestar Social,
JORGE CABRÉ RICO
ANNEX I
Bases generals de la convocatòria
TÍTOL I
De les entitats
Primera. Entitats sol·licitants
Als efectes d'esta orde, podran ser entitats sol·licitants les que complisquen els requisits generals i els específics que s'establixen en les presents bases, i que estiguen incloses en algun dels dos apartats següents:
1. Entitats locals:
Les mancomunitats, les agrupacions de municipis, les entitats locals pròpiament dites, i les entitats de dret públic amb personalitat jurídica pròpia dependents d'estes, sempre que hagen sigut creades per a intervindre en el camp de l'acció social i que no tinguen caràcter mercantil o industrial.
2. Entitats sense fi de lucre:
Totes aquelles que no tinguen fi de lucre i que no estiguen incloses en l'apartat anterior, independentment que la titularitat de la dita entitat siga pública o privada. S'inclouen en este apartat les cooperatives sense fi de lucre.
Segona. Requisits generals de les entitats sol·licitants
Sense perjuí dels requisits específics que, si és el cas, es determinen per a cada programa, servici o centre de dia, les entitats hauran de complir els següents requisits generals:
1. Totes les entitats:
a) Estar legalment constituïdes.
b) No tindre fi de lucre.
c) Respecte a la inscripció en el Registre General dels Titulars d'Activitats, de Servicis i Centres d'Acció Social de la Comunitat Valenciana.
- Entitats de titularitat pública: s'entenen registrades d'ofici, estant exceptuades d'acreditar el mencionat requisit.
- Entitats de titularitat privada: prèviament a la concessió de l'ajuda hauran d'estar degudament inscrites en l'esmentat registre.
d) Complir els requisits establits en la Llei 38/2003, de 17 de novembre, General de Subvencions, no incorrent en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3 de l'esmentada Llei 38/2003.
2. Les entitats sense fi de lucre, a més, hauran de:
a) Tindre com a fi primordial en els seus estatuts la realització de les activitats a què es referisca el programa, servici o centre de dia respecte al qual se sol·licita subvenció, o poder desprendre's de la seua actuació general que la dita activitat està entre els seus fins.
b) Disposar de l'estructura i capacitat suficients per a garantir el compliment dels objectius i acreditar l'experiència necessària per a això.
3. Perquè les entitats locals i les entitats privades sense ànim de lucre puguen ser beneficiàries de les ajudes per al sosteniment de centres de dia d'atenció especialitzada a menors, es requerix que els centres de la seua titularitat, en el moment de concessió de la subvenció, estiguen autoritzats d'acord amb el capítol II, del títol IV de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, i inscrits en el registre ordenat pel Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social i de Registre i Autorització de Funcionament dels Servicis i Centres d'Acció Social a la Comunitat Valenciana.
TÍTOL II
Característiques de les ajudes
Tercera. Conceptes subvencionats
Les ajudes podran concedir-se pels conceptes següents:
1. Personal: pagament dels salaris i Seguretat Social dels professionals que intervenen o realitzen funcions en els distints programes, servicis o centres de dia previstos en l'àmbit de la present orde.
2. Sosteniment: altres gastos necessaris per al funcionament d'estos programes, servicis o centres de dia, excepte els expressament exclosos.
En el cas de centres de dia d'atenció especialitzada a menors, este concepte inclou els gastos de funcionament del centre i els gastos d'atenció del menor.
3. Agrupació de conceptes: si estiguera justificat per les característiques del programa, servici o centre de dia, l'òrgan competent per a resoldre podrà unificar els conceptes de personal i sosteniment. No obstant això, a fi de garantir que es desenrotlle adequadament l'actuació, la resolució podrà indicar la tipologia i el nombre mínim de personal subvencionat que ha d'atendre-la.
Quarta. Criteris generals per a determinar la quantia de la subvenció de programes i servicis
Sense perjuí d'allò que s'ha disposat com a criteris específics en cada programa o servici, per a calcular la quantia que podrà concedir-se, caldrà ajustar-se també als següents criteris generals:
1. Adequació dels gastos.
Només se subvencionaran els que estiguen previstos i siguen adequats per al programa o servici. Si se sol·licita la subvenció per a actuacions o conceptes que no es dediquen de forma exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge assigna al programa o servici per al qual sol·licita la subvenció.
2. Gastos de personal.
El personal ha d'estar en situació regular de contractació.
La subvenció que s'atorgue per este concepte es basarà en la titulació que es va requerir per a ocupar el lloc i no en aquella de qui l'exercisca. Si el lloc permet més d'un grup de titulació -titulat superior i mitjà, per exemple-, la subvenció es determinarà basant-se en la titulació que es va requerir per a contractar a qui l'ocupe en l'actualitat.
En cap cas no se subvencionaran quantitats superiors al cost efectiu del treballador. Per a calcular el dit cost es tindrà en compte qualsevol concepte que estiga inclòs en la nòmina de mode regular, així com el gasto en Seguretat Social, impostos, etc., que aporta l'entitat.
3. Gastos de sosteniment.
Podran subvencionar-se:
a) Els que siguen necessaris per a la realització del programa o servici, com ara assegurances, tributs, gastos de local, telèfon, desplaçaments, reparacions, lloguers, preparació o assistència a jornades i congressos, i altres de similars.
b) Els gastos realitzats pel personal que presta els seus servicis per a l'entitat de mode voluntari, i les prestacions continuades de servicis realitzades per professionals, encara que no cobrisquen tot el període subvencionat.
c) Desplaçaments: només se subvencionaran si l'àmbit territorial d'actuació del programa o servici és superior al municipal. No obstant això, si s'incloguera en la nòmina podrà consignar-se com a gastos de personal.
d) Assistències a congressos, cursos, jornades i semblants, així com els gastos necessaris per a la seua preparació i desenrotllament. Podrà subvencionar-se qualsevol gasto amb este fi, però en este supòsit, abans d'efectuar el pagament, els actes hauran de comptar amb el vistiplau de la Direcció General del Menor, com a constatació que l'acte és d'interés general per a la Conselleria de Justícia i Benestar Social.
Quinta. Criteris generals per a determinar la quantia de la subvenció per a centres de dia
La quantia que s'assignarà a cada centre de dia atendrà als factors següents:
1. Amb caràcter general, es tindran en compte com a criteris per a determinar la quantia:
a) El nivell d'execució i l'avaluació de cada centre, en l'exercici de 2011, en el cas que haja estat en funcionament.
b) El pressupost que la corporació local o, si és el cas, l'entitat sense fi de lucre, dedica a cada centre subvencionat per la Conselleria de Justícia i Benestar Social, amb relació al pressupost general d'aquella.
c) El nivell assistencial que preste el recurs, a fi d'assegurar el desenrotllament d'una sèrie de prestacions que possibiliten un treball psicosocial amb els menors i amb el seu medi natural de desenrotllament: prestacions educatives, sanitàries, escolars, activitats ocupacionals, culturals i recreatives, suport social, assistència social i treball en família.
2. Referit a gastos de personal, es tindran en compte com a criteris per a determinar la quantia:
a) Les retribucions salarials del personal del centre, en situació regular de contractació, inclosos els gastos de Seguretat Social en els seus diferents règims, atenent al règim a què estiga acollit este personal.
b) Els gastos derivats del personal que realitza una prestació continuada de servicis professionals, encara que esta no cobrisca tot el període subvencionat.
c) La subvenció que s'atorgue a l'entitat per este concepte de personal no dependrà de la titulació de qui ocupa el lloc, sinó de la que fóra necessària per a ocupar este.
d) Respectant la legalitat vigent, es podrà proposar la concessió de quanties inferiors en este concepte, quan hi haja causa degudament justificada.
e) Inicialment només caldrà ajustar-se al mateix nombre de personal subvencionat en l'exercici anterior, en el cas dels centres que hagen estat en funcionament amb anterioritat.
3. Referit a gastos generals, es tindran en compte com a criteris per a determinar-ne la quantia:
a) Aquells que calga per al funcionament del centre. Estos gastos comprenen tant els de manteniment del centre com els d'atenció del menor.
b) Es podran computar com a gastos generals del centre, els servicis de contractació a empreses externes, diferents de l'entitat subvencionada (cuina, neteja, bugaderia i d'altres), així com els treballs fets per tercers, encara que es realitzen al mateix local de l'entitat objecte de la subvenció.
4. Si es tracta d'un recurs d'atenció diürna subvencionat en l'exercici anterior, el nombre de places a subvencionar serà, inicialment, el mateix que en l'exercici anterior. Excepcionalment podrà finançar-se un nombre més gran de places per causes que hauran de quedar justificades en l'expedient.
Sexta. Exclusions
Queden expressament exclosos de les ajudes previstes en esta orde els conceptes següents:
a) Imports corresponents a altres exercicis econòmics.
b) Quotes pagades a associacions o federacions.
c) Gastos sumptuaris.
d) Gastos que no es corresponguen amb l'activitat exercida pel programa servici o centre de dia subvencionat.
e) Sancions a què hi haja hagut lloc per incompliments fiscals.
f) Imports de l'Impost sobre el Valor Afegit, si l'entitat n'estiguera exempta.
g) Els servicis específicament acadèmics dels centres de dia.
h) Els centres de dia que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
i) Els centres de dia que siguen subvencionats, en tot o en part i per al mateix objecte, per una altra direcció general de la Conselleria de Justícia i Benestar Social.
Sèptima. Limitacions en la concessió de les ajudes
1. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.
2. Llevat el fet que hagen de complir-se els requisits exigits per a cada tipus de subvenció, la Conselleria de Justícia i Benestar Social no condicionarà ni assumirà obligacions que es deriven de les condicions i els requisits que l'entitat exigisca per a accedir al lloc, titulació, mode de contractació, o relació laboral, del personal dels programes, servicis o centres de dia subvencionats, sinó que seran els seus titulars els qui en respondran amb caràcter exclusiu.
3. La concessió d'una subvenció a l'empara d'esta orde no comporta per a la Conselleria de Justícia i Benestar Social cap obligació de mantindre-la en pròxims exercicis, bé siga totalment o parcialment.
Octava. Subcontractació de les activitats subvencionades
1. No es consideraran subcontractació les actuacions realitzades per voluntaris que estiguen previstes en l'actuació subvencionada.
2. La subcontractació es regirà pels criteris següents:
a) Les entitats locals podran subcontractar totalment o parcialment l'activitat subvencionada, sempre que el programa o servici reunisca les condicions per a això, i s'haja indicat i justificat esta possibilitat en la sol·licitud de la subvenció. La subcontractació es farà d'acord amb el que disposa l'article 29 de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant de l'entitat local, que assumirà la total responsabilitat de l'activitat subvencionada per l'administració.
Les entitats locals subvencionades podran subcontractar la gestió del centre de dia només amb entitats privades sense ànim de lucre, si bé l'entitat local subvencionada serà l'única responsable davant de la Conselleria de Justícia i Benestar Social del compliment de les obligacions derivades de la subvenció concedida. No obstant això, les subcontractacions que en data entrada en vigor de la present orde no hagen finalitzat el seu període de vigència, podran continuar fins que finalitze el dit període. A partir d'eixa finalització, les noves subcontractacions hauran d'ajustar-se al que disposa este paràgraf.
b) Les entitats sense fi de lucre no podran subcontractar cap percentatge de l'activitat subvencionada.
TÍTOL III
Procediment
CAPÍTOL I
Iniciació del procediment
Novena. Terminis de presentació
El termini de presentació de sol·licituds serà un mes comptat a partir de l'endemà de la publicació d'esta orde en el Diari Oficial de la Comunitat Valenciana. Per al dit còmput es tindrà en compte que el dia de finalització del termini correspondrà al mateix ordinal del dia en què s'ha publicat esta orde. En el cas que no existisca el dit ordinal, el termini expirarà l'últim dia del mes. Si l'últim dia fóra inhàbil, s'entendrà prorrogat el termini al següent dia hàbil.
Deu. Lloc de presentació
1. La sol·licitud es presentarà en el lloc i amb el model que pertoque. Les sol·licituds es trobaran a disposició dels sol·licitants en les direccions territorials de la Conselleria de Justícia i Benestar Social, en les oficines PROP i en la pàgina web de la Generalitat.
2. Les sol·licituds es presentaran, amb la documentació requerida, en el registre de la direcció territorial de la Conselleria de Justícia i Benestar Social, atenent-hi als criteris següents:
a) En el cas de programes o servicis, a la província on es desplegue l'actuació per a la qual se sol·licita subvenció, si l'àmbit d'esta és provincial i l'entitat té la seua seu en la dita província. En el cas de centres de dia, en la província on radique el centre de dia per al qual se sol·licita la subvenció.
b) A la província on tinga la seua seu l'entitat, si l'actuació té un àmbit major a una província i l'entitat té la seua seu en la Comunitat Valenciana.
c) A la província on més implantació es preveu que tindrà l'actuació si fóra subvencionada, si l'entitat no té la seua seu en la Comunitat Valenciana.
3. També podran presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament amb què es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
Onze. Documentació
1. Documentació especifica. En determinats programes, servicis i centres de dia caldrà presentar la documentació específica ressenyada en l'annex corresponent d'esta orde.
2. En tots els casos, i sense perjuí d'allò que s'ha indicat en l'apartat 1 anterior, totes les entitats han de presentar la següent documentació original, o legalitzada per notari, confrontada, o compulsada, si fóra còpia:
a) Llevat que en l'annex corresponent s'indique el contrari, sol·licitud diferent per a cada servici, programa o centre de dia que es presente, correctament omplida en tots els seus apartats, i firmada per representant degudament autoritzat per a això.
b) La presentació de la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació d'estar al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la dita llei, a través de certificats telemàtics, i en este cas, el sol·licitant no caldrà aportar la corresponent certificació.
No obstant això, el sol·licitant podrà denegar expressament el consentiment i haurà de presentar en este cas els certificats que acrediten el compliment d'eixes obligacions, o, si no està obligat a presentar les declaracions o documents a què es referixen les dites obligacions, acreditarà el seu compliment per mitjà de declaració responsable.
c) Memòria de l'actuació sol·licitada o del centre de dia corresponent a l'exercici de 2011.
Si no es va desenrotllar l'actuació sol·licitada en l'exercici anterior o el centre de dia no va funcionar, ofici indicant tal circumstància.
Si l'entitat ja va tindre subvencionada la mateixa actuació o el mateix centre de dia en el dit exercici, servirà com a document la memòria que ha de presentar-se a l'empara de l'Orde 27/2010, de 26 de novembre, de la Conselleria de Benestar Social, per la qual es regulen i es convoquen ajudes dirigides a programes i servicis especialitzats d'intervenció i atenció a família i infància, per a l'exercici corresponent a l'any 2011, o de l'Orde 32/2010, de 3 de desembre, de la Conselleria de Benestar Social, per la qual es regulen i es convoquen ajudes dirigides al sosteniment de centres de dia d'atenció especialitzada a menors, per a l'any 2011.
d) Document acreditatiu del gasto en personal de què se sol·licita la subvenció, amb qualsevol d'estos documents:
Si el personal és propi, ofici firmat per l'interventor de l'entitat local on conste el gasto total anual desglossat per a cada treballador de què se sol·licita la subvenció, incloent-hi la part que li correspon aportar a la mateixa entitat local, i el grup de cotització. Si el programa està subcontractat, ofici de l'interventor on s'indique tal fet, i el cost total anual del programa sol·licitat.
Nòmines dels treballadors que consten en la sol·licitud de subvenció, on s'incloguen tots els conceptes de la nòmina i el grup de cotització.
Si els treballadors no estan encara contractats, ofici indicant el grup de cotització, així com les quanties totals previstes en les nòmines, desglossant les distintes partides que s'hi inclouran, i especificant la part que correspondria aportar a la mateixa empresa en concepte d'impostos, Seguretat Social i d'altres gastos socials.
En relació amb la plantilla de personal que prestarà els seus servicis en la gestió de cada centre per al qual se sol·licita la subvenció, titulació d'esta i documentació o certificat de tindre contractada la plantilla en data 1 de gener de 2012. S'indicarà, si és el cas, si hi ha un programa o servici o un altre centre amb què es compartix el/la treballador/a per al/la qual se sol·licita subvenció.
e) Respecte al compte bancari, model de domiciliació bancària (annex XIV). Amb este fi es tindrà en compte que si el compte bancari no estiguera d'alta en la Generalitat, o calguera modificar les seues dades, per a efectuar els pagaments a l'entitat, caldrà aportar, a més:
- Ofici indicant tal fet.
- Acreditació, si és el cas, del poder de representació de la persona jurídica.
- Document d'identificació: NIF, CIF, NIE, passaport, targeta de resident, VAT o equivalent, corresponent al titular de les dades.
- Acreditació de la titularitat del compte bancari del tercer.
3. Segons la naturalesa jurídica de l'entitat. Atenent a la seua naturalesa jurídica, les entitats hauran de presentar, també, la documentació següent:
a) Entitats locals:
i) Si els servicis o programes subvencionats estan subcontractats totalment o parcialment: les condicions tècniques del contracte, concurs, o document semblant on es constaten els termes de la prestació.
Si es preveu la seua subcontractació, justificació d'esta.
ii) Les agrupacions de municipis faran constar de forma expressa:
- Els compromisos d'execució assumits per cada membre.
- L'import de la subvenció a aplicar per cada un, si és el cas, que tindran igualment la condició de beneficiaris.
- El nomenament d'un representant o apoderat únic de l'agrupació, amb prou poders per a complir les obligacions que, com a beneficiari, corresponen a esta.
b) Entitats sense fi de lucre:
- Estatuts de l'entitat, si és procedent.
- Si es tracta d'una entitat privada que no estiguera inscrita, sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana.
- Documentació acreditativa que es disposa de l'estructura i capacitat suficients per a garantir el compliment dels objectius, acreditant l'experiència necessària per a això.
Dotze. Inici i tramitació
1. L'inici i tramitació del procediment s'ajustaran al que establix la present orde i, amb caràcter general, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La tramitació de l'expedient correspondrà a la direcció territorial que siga procedent, d'acord amb els criteris establits en la base deu, apartat 2.
2. Llevat que en l'annex corresponent d'esta orde s'indique el contrari, s'obrirà un expedient per cada servici, programa o centre de dia que sol·licite l'entitat. Si l'entitat presenta més d'un en una sol·licitud, se la requerirà perquè els diferencie en sol·licituds distintes, i si no ho fera, es tramitarà únicament el servici, programa o centre de dia de què se sol·licite major import subvencionat i es consideraran els altres per no presentats.
Tretze. Esmena de la sol·licitud i arxiu de l'expedient
1. Rebudes les sol·licituds, i incoat l'expedient, les direccions territorials de Justícia i Benestar Social verificaran que la sol·licitud reunix els requisits exigits i s'acompanya la documentació que d'acord amb esta orde resulte exigible.
2. Si no és així, es notificarà a l'entitat interessada la causa que impedix la continuació del procediment i se la requerirà perquè, en el termini de 10 dies, esmene la falta o acompanye els documents preceptius, amb indicació que si així no ho fera, se li tindrà per desistida de la seua petició, amb resolució prèvia d'arxiu que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que preveu l'article 71 de la referida norma.
3. Eixa resolució serà dictada, per delegació, pel director o la directora territorial de la Conselleria de Justícia i Benestar Social. A l'adoptar-se per delegació indicarà expressament esta circumstància, i es considerarà dictada per l'òrgan delegatori i esgotarà la via administrativa.
Contra la resolució es podrà interposar directament recurs davant de l'orde jurisdiccional contenciós administratiu, en la forma, el termini i les condicions que determina la llei reguladora de la dita jurisdicció. No obstant això, prèviament es podrà interposar recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
CAPÍTOL II
Ordenació i instrucció del procediment
Catorze. Ordenació i instrucció de l'expedient
La secció que corresponga segons l'organització interna de la Direcció Territorial de Justícia i Benestar Social, a la vista de la documentació de l'expedient i de les obligacions que s'adquirisquen per la concessió de l'ajuda, podrà demanar els informes dels organismes i entitats que s'estimen oportuns i realitzar les actuacions que considere necessàries per a la determinació, el coneixement i la comprovació de les dades en virtut dels quals s'ha de resoldre la sol·licitud.
Quinze. Estudi de l'expedient i remissió d'este
1. Completada la instrucció de l'expedient, la secció o seccions corresponents, atenent a la tipologia de l'actuació i a l'organització interna de la direcció territorial, valorarà l'actuació i elaborar les plantilles tècniques d'estudi.
2. Si la sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana està en tràmit en el moment d'elaborar les plantilles tècnica d'estudi, la direcció territorial de Justícia i Benestar Social informarà si els fins d'actuació de l'entitat sol·licitant s'adeqüen a l'àmbit de la subvenció sol·licitada.
3. Es remetrà a la Direcció General del Menor còpia completa de l'expedient, la plantilla tècnica de valoració, i una relació dels sol·licitants en què s'indique el número d'expedient i la versió que s'ha assignat a les seues dades bancàries en la comptabilitat de la Generalitat.
4. Així mateix, la direcció territorial de la Conselleria de Justícia i Benestar Social, com a òrgan instructor, remetrà a la Direcció General del Menor un informe en què conste que de la informació que es troba en el seu poder, es desprén que els beneficiaris complixen tots els requisits necessaris per a accedir a les ajudes, segons disposa l'article setze, apartat 1.B), punt b), de l'Acord de 27 de juny de 2008, del Consell, pel qual es determinen els fets addicionals que ha de comprovar la Intervenció en l'exercici de la fiscalització del gasto.
CAPÍTOL III
Finalització del procediment
Setze. Comissió de valoració i proposta
1. Rebuda la plantilla tècnica i l'expedient en la Direcció General del Menor, serà avaluat per la comissió de valoració que es constituirà a este efecte.
2. La comissió de valoració estarà composta per la persona titular de la Subdirecció General del Menor, que actuarà com a president, i els caps de servici de la Direcció General de Menor, un dels quals actuarà com a secretari.
3. A l'esmentada comissió de valoració podran ser convocats els tècnics de les direccions territorials i/o de la Direcció General del Menor que s'estimen procedents.
4. La comissió de valoració elaborarà les propostes de concessió o denegació de les ajudes, que seran elevades a la directora general del Menor perquè resolga com estime procedent.
Dèsset. Resolució
1. D'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV núm. 5.967, de 04.03.2009), la resolució de les sol·licituds d'ajudes a l'empara del que preveu la present orde, està delegada en la directora general del Menor.
2. El termini màxim per a tramitar, resoldre i notificar les sol·licituds sobre les ajudes regulades en esta orde serà de tres mesos comptats a partir de la data en què s'hagueren fet públics els crèdits per al finançament de les ajudes. Si no es produïx resolució expressa en el termini assenyalat, s'entendrà que les sol·licituds han sigut desestimades, amb els efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
3. Si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, les esmentades sol·licituds podran valorar-se, resoldre's, i notificar-se, en el termini de dos mesos, comptats a partir de la data de publicació en el Diari Oficial de la Comunitat Valenciana de la resolució que done publicitat a este increment.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Díhuit. Recursos
Les resolucions dictades per la directora general del Menor, en adoptar-se per delegació, indicaran expressament esta circumstància, i es consideraran dictades per l'òrgan delegatori i esgotaran la via administrativa.
Contra estes es podrà interposar directament recurs davant de l'orde jurisdiccional contenciós administratiu en la forma, el termini, i les condicions que determina la llei reguladora de la dita jurisdicció. No obstant això, prèviament es podrà interposar recurs de reposició, segons l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
TÍTOL IV
Obligacions de les entitats subvencionades
Dènou. Obligacions específiques i generals
Sense perjuí de les obligacions específiques que s'indiquen en l'annex que corresponga d'esta orde, totes les entitats subvencionades han de complir les següents obligacions generals:
1. De col·laboració amb la Generalitat:
a) Cooperar amb la Generalitat, en l'àmbit de l'actuació subvencionada, a fi d'afavorir la seua coordinació i integració en el conjunt de les actuacions dirigides als menors en situació de risc o amb mesura jurídica de protecció.
b) Donar adequada publicitat al caràcter públic de finançament de les actuacions subvencionades o centre dia subvencionat, fent-hi constar explícitament, quan se'n faça difusió, que està «Subvencionada per la Conselleria de Justícia i Benestar Social» i informant de la dita circumstància als usuaris. De la mateixa manera, s'utilitzarà la dita expressió en els documents i oficis que s'utilitzen en el desenrotllament del servici o programa subvencionat.
Quan l'ajuda siga superior al 50% del cost del servici, als locals dels centres de dia subvencionats caldrà exposar, en lloc visible, una placa d'identificació en què s'indique la seua condició de subvencionat per la Generalitat.
c) En el supòsit de servicis o programes que estiguen cofinançats amb fons finalistes del ministeri corresponent, caldrà omplir, quan així siga sol·licitat, les memòries i els documents que el dit ministeri requerisca per a la tramitació o justificació que pertoque. Les dites memòries i documents hauran de ser omplits en el format que siga sol·licitat per l'esmentat ministeri i podran ser sol·licitats abans o després de la resolució de la sol·licitud, tant per a presentar el projecte a realitzar, com per a justificar la seua realització, una vegada finalitzat.
2. De justificació de l'exercici de l'activitat:
a) Justificar el compliment dels requisits i les condicions, la realització de l'activitat i el compliment de la finalitat de les ajudes concedides, en el termini màxim establit en la present orde, o en les normes que s'apliquen.
b) Formalitzar adequadament els documents de seguiment tècnic i financer previstos en esta orde, o en les normes que s'apliquen.
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Justícia i Benestar Social i, en particular, per la Direcció General del Menor o de les seues unitats administratives dependents, a fi de conéixer qualsevol aspecte de l'activitat objecte de la subvenció.
Sense perjuí de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga com a objecte justificar el compliment dels requisits i les condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista o la quantia del gasto efectuat de l'ajuda concedida.
d) Presentar una memòria de desenrotllament de les actuacions subvencionades en la direcció territorial de Justícia i Benestar Social corresponent, abans del 31 de gener de 2013.
3. Financeres:
a) No minorar, ni anul·lar, la consignació pressupostada inicialment per a l'actuació subvencionada.
b) Atendre els pagaments de les obligacions que es contrauen.
c) Reintegrar els fons percebuts, en els supòsits i les condicions determinats en l'article 37 de la Llei 38/2003, de 17 de novembre, General de Subvencions.
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.
e) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte d'actuacions de comprovació i control.
f) Sotmetre's a les actuacions de control financer que corresponen a la Intervenció General en relació amb la subvenció concedida.
g) Comunicar fefaentment a l'òrgan que concedix la subvenció, la concessió de tota ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) No transferir l'import ni usar la subvenció concedida en activitats que tinguen lloc en altres comunitats autònomes, llevat que les característiques del programa, o la resolució de concessió ho prevegen expressament, ni sufragar gastos de personal ni de sosteniment dels representants en un o més països estrangers.
TÍTOL V
De la justificació i el pagament de les subvencions
Vint. Terminis de justificació
1. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim, el 31 d'octubre de 2012. Durant el període comprés entre l'1 d'octubre de 2012 i el 31 de desembre de 2012, no s'admetran justificacions del gasto efectuat de la dita subvenció que s'entreguen després del 31 de gener de 2013.
2. Excepcionalment, la Direcció General del Menor podrà donar el vistiplau a la documentació acreditativa de la correcta realització de l'activitat objecte de la subvenció presentada fora del termini establit en esta convocatòria. Per a això, el retard ha d'obeir a causes degudament justificades. I es procedirà posteriorment a la seua oportuna tramitació.
Vint-i-una. Criteris generals per a la justificació
La justificació del gasto de les ajudes i subvencions que es concedisquen a l'empara de la present orde atendrà als següents criteris generals:
1. Adequació de l'actuació que es justifica.
La justificació es correspondrà sempre amb el contingut de l'actuació subvencionada i no seran admissibles gastos d'actuacions que no estiguen específicament previstos en la descripció d'aquelles.
2. Justificació per conceptes.
Sense perjuí d'allò que s'ha indicat en l'apartat 4 següent, l'import justificat es distribuirà en els conceptes de personal i sosteniment com siga procedent. La justificació que no estiga adequada als conceptes concedits farà que es minore proporcionalment l'ajuda concedida.
3. Justificació quan hi ha unificació de conceptes.
Quan la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim a justificar. No obstant això, si en la resolució s'inclou un personal mínim, haurà de justificar-se l'existència d'este i la seua tipologia, per mitjà de qualsevol documentació que acredite la seua actuació en el programa i la seua titulació.
4. Justificacions parcials i última.
Quan la resolució de concessió diferencie els conceptes de personal i sosteniment, les justificacions parcials podran acumular, sense necessitat de diferenciar-les, les quanties corresponents a cada un d'estos conceptes, sent prou que la suma total complisca el percentatge requerit perquè s'entenga com a vàlida la justificació, i així efectuar el pagament que procedisca. En l'última justificació que es presente caldrà ajustar-se a la quantia justificada als percentatges, imports i conceptes que es disposen en la resolució de concessió.
5. Import total a justificar.
L'import total justificat haurà de ser, com a mínim, igual al cost total estimat que es determine en la resolució de concessió. La justificació per un import menor al dit cost farà que es minore proporcionalment l'ajuda concedida.
En els servicis especialitzats d'atenció a les famílies amb menors en situació de risc i amb mesures jurídiques de protecció, l'import que subvencione la Conselleria de Justícia i Benestar Social correspondrà a un 65% de l'import a justificar i l'entitat estarà obligada a atendre el 35% restant, fins a completar-ne el 100%.
6. Justificació d'activitats que no es dediquen de mode exclusiu al concepte de l'ajuda.
Si s'ha concedit la subvenció per a actuacions o conceptes que no es dediquen de mode exclusiu a l'activitat per a la qual se sol·licita l'ajuda, i la justificació realitzada no permetera diferenciar amb claredat este fet, l'òrgan que tramita la justificació i el pagament podrà sol·licitar a l'entitat que justifique adequadament els percentatges que ha dedicat a cada part de l'activitat.
En el supòsit de personal compartit caldrà indicar en quin altre programa o servici treballa, i per quin import i percentatge es justifica en altres subvencions concedides.
Vint-i-dos. Criteris específics per a la justificació de programes i servicis
Atenent als programes concedits i el tipus d'entitat de què es tracte, la forma de justificació serà la següent:
1. Justificació de programes de formació i investigació, dirigits a professionals dels servicis especialitzats d'atenció a famílies amb menors en situació de risc o amb mesures jurídiques de protecció, i dels programes de prevenció comunitària dirigits a famílies amb menors en situació de risc i amb mesura jurídica de protecció.
Per a la justificació serà suficient que l'entitat presente factura del gasto efectuat, control d'assistents i avaluació del curs o jornada realitzada pels alumnes i quedaran exempts de la presentació d'altres justificants.
Per a tramitar el pagament serà preceptiu que la direcció territorial de Justícia i Benestar Social done el vistiplau a la justificació i elabore un informe sobre el desenrotllament del curs o jornada.
2. Entitats locals.
La justificació es farà per mitjà de la presentació davant de la direcció territorial corresponent, d'un certificat d'obligació contreta o reconeguda, o de pagament ordenat, segons model regulat en esta orde.
Caldrà acreditar també el període treballat, el nombre i la tipologia del personal que ha executat l'actuació subvencionada, per mitjà dels contractes de treball, o certificat emés per l'entitat local.
Els membres de les agrupacions de municipis estaran obligats a complir els requisits de justificació respecte de les activitats realitzades. Esta documentació formarà part de la justificació que queda obligat a retre el municipi que actua com a representant o apoderat de l'agrupació.
3. Entitats sense fi de lucre.
Sense perjuí d'allò que s'ha disposat expressament per a la justificació dels programes i servicis específics que seguisquen un altre règim diferent, la justificació del gasto consistirà en la presentació davant de la direcció territorial corresponent, o davant de la Direcció General del Menor, si és el cas, de:
a) Per a gastos corresponents a personal:
Relació i documents acreditatius del gasto corresponent a la nòmina dels treballadors i pagament a la Seguretat Social, així com qualsevol altre concepte que estiguera previst en esta orde.
b) Per a gastos efectuats en sosteniment:
Factures acreditatives del gasto fet en este concepte, que hauran de reunir els requisits regulats en el Reial Decret 1.496/2003, de 28 de novembre, pel qual s'aprova el reglament amb què es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
A les quals s'adjuntarà relació d'estes, segons model inclòs en esta orde, i la documentació complementària que es considere procedent.
Per a la presentació de les factures es tindrà en compte el següent:
I. Personal voluntari: es presentaran rebuts acreditatius del gasto efectuat, en els quals es faran constar el nom i cognoms del voluntari, el seu DNI o NIF, la seua firma, nom del programa o servici en què s'ha realitzat l'activitat, i entitat que ha pagat el dit rebut.
II. Prestació continuada de servicis per un professional: es presentarà factura emesa per este. La dita factura haurà d'incloure la seua titulació i el concepte pel qual s'emet.
III. Indemnització per quilometratge: l'import màxim a facturar per quilòmetre serà el mateix que està estipulat per al personal de l'Administració de la Generalitat, en l'annex del Decret 24/1997, d'11 de febrer, del Govern Valencià, d'indemnitzacions per raó de servici i gratificacions per servicis extraordinaris, modificat pel Decret 88/2008, de 20 de juny, del Consell, o per aquell que el substituïsca.
Vint-i-tres. Criteris específics per a la justificació de centres de dia
1. La justificació del gasto en la subvenció de centres de dia consistirà en la presentació davant de la direcció territorial de Justícia i Benestar Social corresponent, de la següent documentació subscrita pel titular del centre o per qui detente la seua representació:
a) Documents acreditatius del gasto corresponent a la nòmina dels treballadors, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut pagats o carregats en compte.
Si hi haguera persones que presten els seus servicis en virtut de contractes de prestació de servicis, caldrà aportar les corresponents factures emeses pels mencionats professionals, així com la documentació acreditativa que estos complixen els requisits exigits per la legislació tributària vigent.
b) Documents i factures de la quantia del gasto efectuat per aquells conceptes no derivats dels gastos de personal, segons model regulat en annex d'esta orde.
c) Relació de beneficiaris atesos, amb indicació de les dates d'alta i baixa si n'hi haguera o qualsevol altra incidència succeïda en el servici prestat als usuaris, subscrita pel titular del centre subvencionat o persona que actue en la seua representació. La dita relació haurà de ser mensual.
2. Les entitats locals podran substituir la documentació esmentada en els apartats a) i b) de l'anterior punt 1, per un certificat d'obligació contreta o reconeguda, o de pagament ordenat, segons model regulat en annex d'esta orde.
Per mitjà de la dita certificació o, si no n'hi ha, amb els contractes de treball, s'acreditarà el nombre de personal assignat al centre de dia, la categoria professional i el període treballat. En el supòsit de personal compartit, caldrà indicar en quin altre programa o servici treballa i per quin import i percentatge es justifica en altres subvencions concedides.
3. Els gastos a justificar en els centres de dia seran, com a mínim iguals a la quantia de la subvenció atorgada, quantitats que quedaran reflectides en la resolució de concessió de l'ajuda.
4. Les factures acreditatives del gasto realitzat hauran de reunir els requisits regulats en el Reial Decret 1.496/2003, de 28 de novembre, pel qual s'aprova el reglament amb què es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
Vint-i-quatre. Garanties
1. S'entendran com a bestretes de pagament les quantitats que siguen lliurades a favor del beneficiari abans que este justifique el gasto corresponent. Per a efectuar-los, excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat, aprovada pel Decret Legislatiu de 26 de juny de 1991, o en altres normes d'aplicació, serà necessari que el beneficiari de la subvenció presente garanties prèviament.
2. Per a la constitució i tramitació de garanties, caldrà ajustar-se al que disposa el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, les disposicions reglamentàries que la despleguen i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
3. En el cas que siga necessària la dita garantia, el beneficiari de la subvenció quedarà obligat a presentar-la, per mitjà de l'aportació d'un aval bancari solidari amb renúncia expressa al benefici d'excussió, o una pòlissa d'assegurament subscrita amb qualsevol entitat oficialment reconeguda. La garantia es formalitzarà amb antelació a la primera bestreta, per un valor del 100% de la quantia total a anticipar, i no serà necessari cap altra ulterior.
4. Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Hisenda i Administració Pública de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la direcció territorial de Justícia i Benestar Social on es realitze l'actuació, o en la Direcció General del Menor, si l'àmbit de l'actuació subvencionada és major d'una província.
Vint-i-cinc. Sistema de pagaments de les ajudes i subvencions
El règim de lliuraments de transferències corrents per al pagament de les ajudes i subvencions previstes en esta orde podrà realitzar-se a través del següent règim de pagament anticipat: per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat en permeta un altre, s'hi aplicarà el règim general previst en l'article 47 bis del Text Refós de la Llei d'Hisenda Pública de la Generalitat, pels percentatges màxims disposats en esta. Si hi haguera un altre règim de lliuraments, la resolució per mitjà de la qual es publiquen les quanties màximes de les ajudes regulades en la present orde, especificarà el règim definitiu, que serà arreplegat en les resolucions de concessió d'ajudes.
Prèviament al primer pagament anticipat, caldrà haver-se justificat la quantia concedida per la Conselleria de Justícia i Benestar Social durant l'exercici de 2011 per al mateix programa, servici o centre de dia, si n'hi haguera, o bé, en cas de no haver-se justificat esta en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que pertoque. En tot cas, perquè s'actue d'esta manera serà necessari que, d'una banda, els fons a reintegrar hagen sigut efectivament lliurats per la Generalitat, i que, d'una altra, la falta de justificació haja sigut constatada i declarada per l'administració mitjançant una resolució expressa ferma motivada, dictada en un procediment amb audiència i notificació a l'entitat interessada.
TÍTOL VI
Denegació, desistiment sense efectes, minoració i suspensió
Vint-i-sis. Denegació de les ajudes econòmiques
1. El termini per a resoldre i notificar les resolucions de denegació serà de tres mesos, comptats a partir de l'inici de l'expedient.
2. Les resolucions de denegació podran dictar-se en els supòsits següents:
2.1. De mode general, per incompliment de qualsevol dels requisits o obligacions establides en esta orde d'ajudes, prèviament a la resolució d'estes.
2.2. En relació amb l'entitat:
a) Per falta d'adequació dels fins de l'entitat sol·licitant a l'àmbit de la subvenció sol·licitada.
b) Per no disposar l'entitat de l'estructura i capacitat suficients per a garantir el compliment dels objectius, o no acreditar l'experiència necessària per a això.
2.3. En relació amb el programa, servici o centre de dia:
a) Per no respondre específicament a les característiques expressades en esta orde.
b) Per estar la seua realització prou atesa per altres entitats, a un nivell local, provincial o comunitari.
c) Per ser la naturalesa pròpia d'altres organismes, sense perjuí de la necessària col·laboració per al cas de matèries concurrents.
d) Per existir una altra orde d'ajudes específica o ser ja subvencionat, en tot o en part i per al mateix objecte, per la Conselleria de Justícia i Benestar Social.
e) Per no haver-ho desenrotllat de mode adequat, o no haver justificat prou les ajudes econòmiques rebudes de la Conselleria de Justícia i Benestar Social en l'exercici de 2011.
f) Per no atendre de manera restrictiva un sector exclusiu de la població i sí a qualsevol tipologia de família.
2.4. En relació amb els crèdits disponibles, per haver-se atés altres sol·licituds amb major orde de prelació, d'acord amb els criteris de valoració de les sol·licituds establits en esta orde d'ajudes, i haver-se esgotat els crèdits disponibles per a resoldre.
Vint-i-set. Desistiment sense efectes i minoració de les ajudes econòmiques
1. El termini per a resoldre i notificar les resolucions de desistiment sense efectes i minoració serà de sis mesos, comptats ambdós a partir que s'inicie l'expedient.
2. Es garantirà en tot cas el dret de l'interessat al tràmit d'audiència, tenint les quantitats que calga reintegrar, si és el cas, la consideració d'ingressos de dret públic als efectes del procediment aplicable a la seua cobrança.
3. Podran dictar-se estes resolucions, en els supòsits següents:
3.1. En relació amb la Llei General de Subvencions:
a) Per produir-se qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Per donar-se la circumstància prevista en l'article 19.4 de l'esmentada Llei 38/2003: alterar-se les condicions tingudes en compte per a la concessió de la subvenció, o obtindre de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada podrà sol·licitar-se el reintegrament de la quantia abonada que supere el mencionat cost.
3.2. En relació amb l'orde d'ajudes
a) Per incompliment de qualsevol de les obligacions generals o específiques establides en esta orde.
b) Per incompliment de les condicions establides amb la concessió de l'ajuda.
c) Per haver-hi períodes subvencionats sense que el personal que consta en la resolució de concessió exercisca les seues funcions, fóra quin en fóra el motiu. En este supòsit l'ajuda es minorarà proporcionalment. Queda exceptuat d'este fet el període de vacacions reglamentàries, sempre que el personal es mantinga en situació de contractació, encara que no siga substituït.
d) Per no omplir les memòries i documents que sol·licite el ministeri corresponent, quan es tracte d'actuacions cofinançades amb fons finalistes, i este fet done lloc a la impossibilitat de tramitar o justificar el compromís corresponent entre la Generalitat i l'esmentat ministeri. En este cas la resolució podrà dictar-se encara que s'haja justificat el gasto objecte de l'ajuda i efectuat l'actuació subvencionada.
ANNEX II
Bases reguladores per a la concessió d'ajudes als servicis especialitzats d'atenció a famílies amb menors en situació de risc i amb mesures jurídiques de protecció (SEAFI)
Primera. Objecte
L'objecte d'estos servicis és la intervenció especialitzada amb menors en situació de risc i mesura jurídica de protecció i les seues famílies.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex:
1. Les entitats locals amb una població superior a 4.500 habitants.
2. Les entitats locals de població igual o inferior a 4.500 habitants, que hagueren tingut subvencionat un SEAFI en exercicis anteriors, sempre que hagueren desenrotllat adequadament el servici i justificat degudament l'ajuda econòmica concedida.
Tercera. Sol·licitud única
L'ajuntament, agrupació de municipis o mancomunitat presentaran una única sol·licitud per al conjunt del SEAFI, independentment del nombre de locals on es preste el servici.
Quarta. Requisits del servici
El servici haurà de complir els següents requisits específics:
1. Àmbit d'actuació.
Menors en situació de risc i amb mesura jurídica de protecció i les seues famílies, quan algun dels seus membres residisca en l'entitat local.
2. Tècniques d'intervenció.
El SEAFI realitzarà sempre les següents tècniques d'intervenció: orientació psicosocial, mediació familiar i teràpia familiar que, als efectes d'esta orde, es definixen com seguix:
- Orientació psicosocial: intervenció l'objectiu del qual és enfortir les capacitats de la família i els vincles que unixen els seus membres, a fi que resulten capaços d'estimular tant el seu progrés personal, com el seu context emocional.
- Mediació familiar: via de resolució de conflictes, on les parts disposen de l'ajuda del mediador especialitzat, com a persona imparcial que dissenya un procés perquè estes puguen dialogar i arribar a acords.
- Teràpia familiar: tractament especialitzat dirigit al conjunt de la família, o a algun dels seus membres, amb la finalitat de provocar canvis en les relacions familiars que facen la família competent per a normalitzar les seues relacions personals i socials.
3. Horari d'atenció.
L'atenció es desenrotllarà de dilluns a divendres. Si el servici només té un treballador en plantilla caldrà ajustar-se almenys dos vesprades a la setmana, i quatre si té més d'un treballador. L'horari d'atenció a les vesprades serà de 17.00 a 19.00 hores.
4. Models comuns.
Caldrà utilitzar, per a reflectir les distintes intervencions efectuades pels professionals del servici, el registre d'atenció i intervenció (annex XV), la fitxa de següents intervencions i l'informe de tancament (annex XVI), que s'inclouen com a models en la present orde.
Quinta. Requisits de l'equip professional
L'equip professional haurà de complir els requisits següents:
1. Diferenciació de l'equip.
El personal del SEAFI conformarà un equip específic, amb funcions distintes a l'equip municipal de servicis socials generals, que continuarà mantenint les seues en l'àrea d'intervenció de família i infància: informació, assessorament tècnic, diagnòstic i intervenció immediata, d'acord amb el que establix la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana i en la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència, de la Comunitat Valenciana.
2. Composició i formació de l'equip professional.
L'equip professional estarà format per titulats superiors i mitjans en àrees pedagògiques, psicològiques i socials, que, als efectes d'esta orde, exerciran les funcions de terapeuta familiar o d'educador familiar.
Serà requisit que els professionals subvencionats tinguen una formació específica en intervenció familiar. Els qui exercisquen les funcions de terapeuta familiar la tindran en avaluació i intervenció clínica o terapèutica, i, els qui exercisquen les funcions d'educador familiar la tindran en desplegament d'actuacions en l'àmbit social dirigides a famílies amb desestructuració familiar i social.
Estos professionals hauran d'assistir regularment als cursos específics que la Direcció General del Menor propose amb la finalitat de perfeccionar la dita formació.
3. Personal que no es considerarà com a part de la plantilla.
No es considerarà personal de l'equip aquell que realitze una prestació de servicis de mode no continuat, independentment que estiga o no subcontractat.
4. Plantilla mínima per a complir els requisits.
a) Percentatges:
El SEAFI no reunirà els requisits mínims per a ser subvencionat, si no té adscrit, almenys, el 100% del personal titulat superior i el 75% del titulat mitjà que s'han establit en el punt 5 següent, com a personal màxim a subvencionar.
b) Excepcions:
- Quan el titulat mitjà estiga compartit amb els servicis socials generals, el percentatge que corresponga a este titulat en el SEAFI, haurà d'incrementar-se fins al 100% del màxim a subvencionar. Si per este motiu l'entitat ha d'adequar la seua plantilla, podrà fer-ho al llarg de 2012.
- A fi de respectar al personal contractat amb anterioritat, podrà no tindre's en compte el criteri de percentatges establit en la plantilla mínima, si els SEAFI han tingut una altra plantilla subvencionada en exercicis anteriors i la mantenen per a l'exercici de què se sol·licita la subvenció. No obstant això, si canvia el personal citat, el SEAFI haurà d'adequar-se a la plantilla mínima establida.
En este supòsit podran sol·licitar subvenció pels mateixos professionals. No obstant això, per a poder efectuar la intervenció familiar especialitzada, hauran de comptar amb un professional que exercisca les funcions de terapeuta familiar, independentment que se subvencione o no.
5. Plantilla màxima a subvencionar.
La plantilla màxima a subvencionar es calcularà segons la població censada, en els termes que s'indiquen a continuació.
Per a determinar la dita població caldrà ajustar-se al que disposa el reial decret que declare oficials les xifres de població referides a l'1 de gener de 2011, resultants de la revisió del padró municipal. Si no existiren les dites xifres en el moment de la resolució, caldrà ajustar-se a les oficials a l'1 de gener de 2010.
- Més de 300.000 habitants: fins a 4 titulats superiors i 4 tècnics mitjans. Estos professionals podran integrar-se en més d'un equip d'intervenció.
- Des de 140.001 a 300.000: fins a 2 titulats superiors i 2 tècnics mitjans.
- Des de 70.001 a 140.000: fins a 1 titulat superior i 2 tècnics mitjans.
- Des de 30.001 a 70.000: fins a 1 titulat superior i 1,5 tècnics mitjans.
- Des de 15.001 a 30.000: fins a 1 titulat superior i 0,5 tècnic mitjà.
- Des de 4.501 a 15.000: fins a 1 titulat superior.
- Fins a 4.500: 0,5 titulat superior. Referit únicament a les entitats que poden sol·licitar l'ajuda, d'acord amb el que disposa la base segona d'este annex.
-Mancomunitats o agrupacions municipals: atenent a les característiques de la població i al nombre d'entitats locals que les componen, podrà incrementar-se-li fins a un titulat superior o un tècnic mitjà, el personal que li corresponga segons la seua població censada.
Sexta. Coordinació del servici
L'equip municipal de servicis socials generals serà el que derive el menor i la seua família al SEAFI per a ser atesos.
Les intervencions del SEAFI seran realitzades en coordinació amb el dit equip municipal, realitzant-se reunions entre ambdós, tant perquè el SEAFI inicie la intervenció, com per al seguiment i la baixa d'esta.
Es faran periòdicament reunions de coordinació i seguiment entre la Direcció General del Menor, la direcció territorial de Justícia i Benestar Social, i un o més dels equips de SEAFI de la província. A estes reunions podrà acudir el personal dels programes de prevenció comunitària dirigits a famílies amb menors en situació de risc o amb mesures jurídiques de protecció.
Un dels tècnics del SEAFI actuarà com a interlocutor davant de la direcció territorial de Justícia i Benestar Social.
La intervenció haurà de respectar els objectius del pla d'intervenció familiar pautat per l'equip municipal de servicis socials generals o el pla de protecció de menors elaborat per la direcció territorial de Justícia i Benestar Social.
L'actuació del SEAFI tindrà en compte les intervencions específiques que calga dins del pla ja dissenyat, sense perjuí que en el desenrotllament de la intervenció familiar, els objectius, i amb això el propi pla d'intervenció familiar o el propi pla de protecció de menors puguen modificar-se de mutu acord entre el SEAFI i l'equip que els haja establit.
En tot cas, l'equip municipal de servicis socials o les direccions territorials de la Conselleria de Justícia i Benestar Social seran els responsables del seguiment del pla d'intervenció familiar amb el menor o del pla de protecció de menors, respectivament.
Sèptima. Documentació específica que cal presentar
A més de la documentació general indicada en la base onze de l'annex I d'esta orde, per a estos servicis les entitats sol·licitants han de presentar la següent documentació específica:
1. Si el servici no ha iniciat el seu funcionament, o no ha estat subvencionat en l'exercici anterior, es presentarà un ofici de l'entitat sol·licitant, firmat per representant degudament autoritzat per a això, indicant:
a) Si l'inici del funcionament està condicionat a la concessió de la subvenció: temps necessari per a la seua posada en funcionament després de rebre la notificació de la resolució estimatòria de l'ajuda.
b) Si l'entitat iniciarà el funcionament independentment de l'ajuda, o ja estiguera en funcionament: data d'inici d'este.
2. Amb la finalitat d'evitar duplicitats o subvencions a l'equip municipal de servicis socials generals que no són objecte d'esta orde; si la jornada laboral no és completa i el personal la complementa en l'equip municipal, haurà de presentar-se declaració responsable firmada per l'alcalde, president de la mancomunitat, o representant legal degudament autoritzat, o documentació acreditativa del fet que el personal complix funcions diferenciades i que el SEAFI no és una extensió de l'equip municipal de servicis socials generals.
3. Compromís de la mancomunitat o agrupació de municipis, firmada pel seu president o representant legal, indicant-hi expressament a quins ajuntaments atendrà el SEAFI.
4. Documentació que acredite la formació específica en intervenció familiar del personal contractat.
5. Projecte del servici a desplegar per a l'any en què se sol·licita l'ajuda, que incloga els objectius, la metodologia, les activitats, el sistema d'avaluació i el nombre d'usuaris previst.
6. Memòria d'actuacions de l'exercici anterior, que haurà d'incloure necessàriament el nombre de famílies ateses al si de les quals hi haguera menors en situació de risc i en situació de guarda i/o tutela administrativa, nombre de sessions realitzades, objectius inicials de la intervenció (preservació familiar/reunificació familiar) i finalitzada la intervenció, els seus resultats (preservació familiar, reunificació familiar o proposta de desemparament).
Octava. Criteris de valoració de les sol·licituds
1. La ponderació dels distints criteris es fa sobre 105 punts, no computant-se com a criteri de valoració els mínims exigits per a participar en la convocatòria.
2. Una vegada valorades les sol·licituds es concedirà el que pertoque a totes aquelles que aconseguisquen un mínim de 55 punts. Després de ser resoltes, es procedirà a concedir les següents, atenent-hi als crèdits disponibles. No obstant això, perquè es concedisca l'ajuda la puntuació mínima serà de 30 punts.
3. Els criteris a tindre en compte en el procés de valoració de les sol·licituds presentades seran:
3.1. Continuïtat
SEAFI finançats com a tals en exercicis anteriors, que hagen desenrotllat el servici d'acord amb les condicions determinades en la resolució de concessió, justificat adequadament l'ajuda concedida, i complit amb el que establixen les instruccions emeses per la Direcció General del Menor. Este criteri es valorarà amb 55 punts.
No tindran la consideració de continuïtat, ni es valoraran en este apartat, les entitats locals que en l'exercici anterior hagen tingut un SEAFI subvencionat a través d'una mancomunitat o agrupació de municipis, i que sol·liciten la subvenció de manera individual.
3.2. Població
Segons la població atesa, es donarà la puntuació següent:
a) Més de 300.000 habitants: este criteri es valorarà amb 45 punts.
b) Des de 140.001 a 300.000: este criteri es valorarà amb 40 punts.
c) Des de 70.001 a 140.000: este criteri es valorarà amb 35 punts.
d) Des de 30.001 a 70.000: este criteri es valorarà amb 30 punts.
e) Des de 15.001 a 30.000: este criteri es valorarà amb 25 punts.
f) Des de 4.501 a 15.000: este criteri es valorarà amb 20 punts.
g) Menys de 4.501 (només per a SEAFI que hagen sigut subvencionats en exercicis anteriors): este criteri es valorarà amb 10 punts.
3.3. Mancomunitats de servicis socials i agrupacions de municipis
Les mancomunitats de servicis socials i les agrupacions de municipis, respecte als municipis que les integren, quan estes es comprometen a desenrotllar el SEAFI atenent als municipis que les componen: este criteri es valorarà amb 5 punts.
Novena. Obligacions específiques
A més de les obligacions generals, indicades en la base dènou de l'annex I d'esta orde d'ajudes, els servicis subvencionats han de complir les següents obligacions específiques:
1. Seguir les instruccions de la Direcció General del Menor.
2. Remetre trimestralment l'estadística de casos atesos (annex XVII) i la fitxa de següents intervencions i l'informe de tancament (annex XVI), segons els models establits en la present orde.
Per a omplir l'estadística es tindrà en compte que:
a) Es considera sessió cada visita realitzada a un o més membres de la família o al menor durant el procés d'intervenció.
b) Es considera intervenció el conjunt de visites que realitza una família o un menor per una demanda específica.
Es consideraran com una única intervenció: una sola sessió si en la primera entrevista es dóna de baixa el cas, o el conjunt de sessions que van des de l'alta fins a la baixa del cas.
Si després d'una baixa s'inicia una altra atenció per una altra demanda específica (coincident o no amb la que va donar lloc a la intervenció anterior), s'entendria com una nova intervenció.
3. Remetre a la direcció territorial de Justícia i Benestar Social una relació trimestral dels menors amb expedient de protecció vigent, els nuclis familiars dels quals estiguen sent atesos en el SEAFI.
4. Assistir a la formació en intervenció familiar, destinada als seus professionals, quan així ho indique la Direcció General del Menor, o la direcció territorial de Justícia i Benestar Social. L'assistència a la dita formació no es considerarà inclosa necessàriament dins de la jornada laboral.
ANNEX III
Bases reguladores per a la concessió d'ajudes als programes de prevenció comunitària dirigits a famílies amb menors en situació de risc i amb mesures jurídiques de protecció
Primera. Objecte
L'objecte d'estos programes és la intervenció especialitzada amb menors en situació de risc o mesura jurídica de protecció, i les seues famílies.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex les entitats sense fi de lucre.
Tercera. Diferenciació de sol·licituds
L'entitat presentarà una sol·licitud diferent per a cada un dels programes de prevenció comunitària que sol·licite.
Quarta. Requisits del servici
El programa haurà de complir els següents requisits específics:
1. Àmbit d'actuació.
Menors en situació de risc i amb mesura jurídica de protecció i les seues famílies, quan, residint en la Comunitat Valenciana, cap dels seus membres no residisca en una entitat local amb SEAFI subvencionat a l'empara d'esta orde.
2. Horari d'atenció.
L'atenció es desenrotllarà de dilluns a divendres. Si el servici només té un treballador en plantilla, caldrà ajustar-se almenys dos vesprades a la setmana, i quatre si té més d'un treballador. L'horari d'atenció a les vesprades serà de 17.00 a 19.00 hores.
3. Models comuns.
Hauran d'utilitzar-se, per a reflectir les distintes intervencions efectuades pels professionals del servici, el registre d'atenció i intervenció (annex XV), la fitxa de següents intervencions i l'informe de tancament (annex XVI), que s'inclouen com a models en la present orde.
Quinta. Requisits de l'equip professional
L'equip professional haurà de complir els requisits següents:
1. Composició i formació de l'equip professional. L'equip professional estarà format per titulats superiors i mitjans en àrees pedagògiques, psicològiques i socials, que, als efectes d'esta orde, exerciran les funcions de terapeuta familiar o d'educador familiar.
Serà requisit que els professionals subvencionats tinguen una formació específica en intervenció familiar. Els qui exercisquen les funcions de terapeuta familiar la tindran en avaluació i intervenció clínica o terapèutica, i els qui exercisquen les funcions d'educador familiar la tindran en desplegament d'actuacions en l'àmbit social dirigides a famílies amb desestructuració familiar i social.
Estos professionals hauran d'assistir regularment als cursos específics que la Direcció General del Menor propose amb la finalitat de perfeccionar la dita formació.
2. Plantilla mínimes per a complir els requisits.
La sol·licitud no reunirà els requisits mínims per a ser subvencionada com a programa de prevenció comunitària dirigits a menors en situació de risc o amb mesura jurídica de protecció si no té en plantilla, almenys, un tècnic superior i un tècnic mitjà que reunisquen els requisits específics de formació requerits en esta orde.
Sexta. Coordinació del servici
Els menors i les seues famílies hauran de ser remeses per la direcció territorial de Justícia i Benestar Social. En el cas que els menors i les famílies acudisquen directament al servici, no es podrà iniciar la intervenció sense el vistiplau d'esta.
Només podran sol·licitar la intervenció del servici els equips municipals de servicis socials generals de les entitats locals que no disposen de SEAFI subvencionat. La dita sol·licitud es farà sempre a la direcció territorial de Justícia i Benestar Social, que derivarà al servici que pertoque.
Les intervencions seran elaborades en coordinació amb la direcció territorial de Justícia i Benestar Social, realitzant-se reunions conjuntes, tant perquè el servici inicie la intervenció, com per al seguiment i baixa d'esta. A les dites reunions haurà d'acudir l'equip municipal de servicis socials generals d'on procedisca el menor i la seua família, en els casos d'intervenció amb menors en risc.
El personal dels programes de prevenció comunitària dirigits a famílies amb menors en situació de risc o amb mesura jurídica de protecció podrà assistir a les reunions de coordinació i seguiment que es produïsquen entre la Direcció General del Menor, la direcció territorial de Justícia i Benestar Social, i els equips de SEAFI de la província.
Un dels tècnics del servici actuarà com a interlocutor davant de la direcció territorial de Justícia i Benestar Social.
La intervenció haurà de respectar els objectius del pla d'intervenció familiar pautat per l'equip municipal de servicis socials generals o el pla de protecció de menors elaborat per la direcció territorial de Justícia i Benestar Social.
L'actuació del servici tindrà en compte les intervencions específiques que siguen necessàries dins del pla ja dissenyat, sense perjuí que en el desenrotllament de la intervenció familiar, els objectius, i amb això el mateix pla d'intervenció familiar o el mateix pla de protecció de menors, puguen modificar-se de mutu acord entre el servici i l'equip que els haja establit.
En tot cas, l'equip municipal de servicis socials o els servicis territorials de la Conselleria de Justícia i Benestar Social seran els responsables del seguiment del pla d'intervenció familiar amb el menor o del pla de protecció de menors, respectivament.
Sèptima. Documentació específica que ha de presentar-se
A més de la documentació general indicada en la base onze de l'annex I d'esta orde, per a estos programes les entitats sol·licitants han de presentar la següent documentació específica:
1. Si el programa no ha iniciat el seu funcionament, o no ha estat subvencionat en l'exercici anterior, es presentarà un ofici de l'entitat sol·licitant, firmat per representant degudament autoritzat per a això, indicant:
a) Si l'inici del funcionament està condicionat a la concessió de la subvenció: temps necessari per a la seua posada en funcionament després de rebre la notificació de la resolució estimatòria de l'ajuda.
b) Si l'entitat iniciarà el funcionament independentment de l'ajuda, o ja estiguera en funcionament: data d'inici.
2. Documentació que acredite la formació específica en intervenció familiar del personal contractat.
3. Projecte del programa a desenrotllar per a l'any en què se sol·licita l'ajuda, que incloga els objectius, la metodologia, les activitats, el sistema d'avaluació i el nombre d'usuaris previst.
4. Memòria d'actuacions de l'exercici anterior, que haurà d'incloure necessàriament el nombre de famílies ateses al si de les quals hi haja menors en situació de risc i en situació de guarda i/o tutela administrativa, nombre de sessions realitzades, objectius inicials de la intervenció (preservació familiar/reunificació familiar) i finalitzada la intervenció, els seus resultats (preservació familiar, reunificació familiar o proposta de desemparament).
5. Si el programa no ha sigut subvencionat en l'exercici de 2011, però ha estat en funcionament, es presentaran els fulls trimestrals de resum de casos atesos, referida a este, segons model determinat en esta orde d'ajudes.
Octava. Criteris de valoració de les sol·licituds
1. La ponderació dels distints criteris es farà sobre 100 punts i no es computaran com a criteri de valoració els mínims exigits per a participar la convocatòria.
2. Una vegada valorades les sol·licituds es concedirà el que pertoque a totes aquelles que arriben a un mínim de 55 punts. Després de ser resoltes, es procedirà a concedir les següents, atenent-hi als crèdits disponibles. No obstant això, perquè es concedisca l'ajuda la puntuació mínima serà de 30 punts.
3. Els criteris a tindre en compte en el procés de valoració de les sol·licituds presentades seran:
3.1. Continuïtat
Els programes de prevenció comunitària dirigits a famílies amb menors en situació de risc o amb mesura jurídica de protecció, abans denominats servicis especialitzats d'orientació i mediació familiar, finançats com a tals en exercicis anteriors, que hagen desenrotllat el servici d'acord amb les condicions determinades en la resolució de concessió, justificat adequadament l'ajuda concedida, i complit amb el que establixen les instruccions emeses per la Direcció General del Menor: este criteri es valorarà amb 55 punts.
3.2. Població
Només es computarà la població corresponent a les entitats locals que no tinguen un SEAFI subvencionat. Se sumarà la població de totes les localitats que, segons la seua sol·licitud, es propose atendre, i es donarà la puntuació següent:
a) Més de 300.000 habitants: este criteri es valorarà amb 45 punts.
b) Des de 140.001 fins a 300.000: este criteri es valorarà amb 40 punts.
c) Des de 70.001 fins a 140.000: este criteri es valorarà amb 35 punts.
d) Des de 30.001 fins a 70.000: este criteri es valorarà amb 30 punts.
e) Des de 15.001 fins a 30.000: este criteri es valorarà amb 25 punts.
f) Des de 4.501 fins a 15.000: este criteri es valorarà amb 20 punts.
Novena. Obligacions específiques
A més de les obligacions generals, indicades en la base dènou de l'annex I d'esta orde d'ajudes, els servicis subvencionats han de complir les següents obligacions específiques:
1. Seguir les instruccions de la Direcció General del Menor.
2. Remetre trimestralment l'estadística de casos atesos (annex XVII) i la fitxa de següents intervencions i l'informe de tancament (annex XVI), segons els models establits en la present orde per a omplir l'estadística es tindrà en compte que:
a) Es considera sessió cada visita realitzada a un o més membres de la família durant el procés d'intervenció.
b) Es considera intervenció, el conjunt de visites que realitza un menor o una família per una demanda específica.
Es consideraran com una única intervenció: una sola sessió si en la primera entrevista es dóna de baixa el cas, o el conjunt de sessions que van des de l'alta fins a la baixa del cas.
Si després d'una baixa s'inicia una altra atenció per una altra demanda específica (coincident o no amb la que va donar lloc a la intervenció anterior), s'entendria com una nova intervenció.
3. Remetre a la direcció territorial de Justícia i Benestar Social una relació trimestral dels menors amb expedient de protecció vigent, els nuclis familiars dels quals estiguen sent atesos en el servici.
4. Assistir a la formació en intervenció familiar, destinada als seus professionals, quan així ho indique la Direcció General del Menor, o la direcció territorial de Justícia i Benestar Social. L'assistència a la dita formació no es considerarà inclosa necessàriament dins de la jornada laboral.
ANNEX IV
Bases reguladores per a la concessió d'ajudes als programes d'atenció especialitzada dirigits a menors en situació de risc i amb mesures jurídiques de protecció
Primera. Objecte
L'objecte és recolzar el desenrotllament de programes que permeten l'atenció social especialitzada als menors en situació de risc i amb mesura jurídica de protecció.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex les entitats sense fi de lucre.
Tercera. Diferenciació de sol·licituds
L'entitat presentarà una sol·licitud diferent per a cada un dels programes d'este annex que sol·licite.
Quarta. Requisits específics
A fi d'optimitzar recursos, només podran ser subvencionats els programes o actuacions enquadrats a continuació.
L'entitat podrà utilitzar un nom lliure per al programa sol·licitat, en la documentació annexa que presente, però ha d'indicar en la sol·licitud únicament el codi que corresponga al nom genèric i objecte del programa sol·licitat.
1. Programa I
- Nom genèric: formació i investigació en intervenció familiar dirigida a professionals dels servicis especialitzats i dels programes de prevenció comunitària dirigits a menors en situació de risc i amb mesures jurídiques de protecció. Codi I.01.
- Objecte: formació i investigació de tècniques d'intervenció familiar, dirigida als professionals dels servicis especialitzats i als programes de prevenció comunitària dirigits a menors en situació de risc i amb mesures jurídiques de protecció, tal com estan definides en els annexos II i III d'esta orde.
- Criteris: les entitats hauran de tindre experiència acreditada en investigació i formació en tècniques d'intervenció familiar, dirigida a professionals.
Podrà sol·licitar-se la subvenció per a la realització de jornades o de cursos de formació. No obstant això, els cursos hauran de plantejar-se com un continu, amb nivells que podran completar-se al llarg de diversos exercicis, independentment que estos foren subvencionats o no.
2. Programa II
- Nom genèric: intervenció especialitzada amb menors en situació de guarda o tutela i les seues famílies, així com amb jóvens extutelats o que han sigut objecte d'alguna mesura de guarda adoptada per la Generalitat. Codi II.01.
- Objecte: assessorament psicològic i terapèutic a menors en situació de guarda o tutela, i intervenció per a afavorir el suport, la integració i l'emancipació d'aquells jóvens que han sigut usuaris dels centres de protecció de menors.
3. Programa III
- Nom genèric: prevenció, detecció i atenció del maltractament i abús sexual infantil. Codi III.01.
- Objecte: atenció a menors possibles víctimes d'abús sexual i formació de professionals en l'atenció a esta problemàtica.
Quinta. Criteris de valoració de les sol·licituds
1. La ponderació dels distints criteris es farà sobre 100 punts, no computant-se com a criteri de valoració els mínims exigits per a participar en la convocatòria.
2. Una vegada valorades les sol·licituds es concedirà el que pertoque a totes aquelles que arriben a un mínim de 50 punts. Després de ser resoltes, es procedirà a concedir les següents, atenent-hi als crèdits disponibles. No obstant això, perquè es concedisca l'ajuda la puntuació mínima serà de 45 punts.
3. Els criteris a tindre en compte en el procés de valoració de les sol·licituds presentades seran:
3.1. Continuïtat
La continuïtat de programes que ja van ser subvencionats en l'exercici anterior, sempre que hagen desenrotllat la seua activitat d'acord amb les condicions determinades en la resolució de concessió per al dit exercici, justificat adequadament l'ajuda concedida, i complit amb les instruccions emeses per la Direcció General del Menor: este criteri es valorarà amb 40 punts.
3.2. Necessitat social
El nivell de necessitat social del programa: este criteri es valorarà fins a 30 punts.
3.3. Qualitat
La qualitat del programa presentat, apreciada considerant tant l'adequació de les activitats als objectius, com el seu disseny tècnic: este criteri es valorarà fins a 30 punts.
Sexta. Documentació específica que ha de presentar-se
A més de la documentació general indicada en la base onze de l'annex I d'esta orde, les entitats sol·licitants han de presentar la següent documentació específica:
1. Projecte del servici a desenrotllar per a l'any en què se sol·licita l'ajuda, que incloga els objectius, la metodologia, les activitats, el sistema d'avaluació, la tipologia dels usuaris, i el nombre d'usuaris previst.
2. Quan el programa subvencionat siga de formació per a professionals, amb la sol·licitud cal presentar la documentació següent:
a) Índex i materials complets, corresponents a la formació que es preveu impartir.
b) Personal docent proposat.
c) Programació, indicant temps previst en què ha d'impartir-se cada curs, així com els nivells que es preveuen, segons que este es considere complet o no en un exercici.
d) Documentació acreditativa de les homologacions o habilitacions a què el curs done dret.
3. Després de finalitzar l'activitat
Abans del 31 de gener de 2013 l'entitat haurà de presentar en la Direcció General del Menor els textos complets corresponents a la formació impartida, en format paper Din A4, i electrònic Microsoft Office o semblant, així com l'avaluació del curs, feta pels seus alumnes. Per a açò últim podran utilitzar-se enquestes o un altre tipus de sistema que es considere adequat.
ANNEX V
Bases reguladores per a la concessió d'ajudes als programes de foment del recurs de famílies educadores
Primera. Objecte
L'objecte d'estos programes és la sensibilització i difusió del recurs per a la captació de famílies educadores.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex les entitats sense fi de lucre.
Tercera. Sol·licitud única
L'entitat presentarà una única sol·licitud per al conjunt de programes d'este annex que sol·licite.
Quarta. Criteris de valoració de les sol·licituds
1. La ponderació dels distints criteris es farà sobre 100 punts, no computant-se com a criteri de valoració els mínims exigits per a participar la convocatòria.
2. Únicament es concediran subvencions a aquelles sol·licituds que, a més de complir els requisits generals i específics, arriben a un mínim de 50 punts.
3. Els criteris a tindre en compte en el procés de valoració de les sol·licituds presentades seran:
3.1. La continuïtat de programes que ja van ser subvencionats en l'exercici anterior, sempre que hagen desenrotllat la seua activitat d'acord amb les condicions determinades en la resolució de concessió per al dit exercici, hagen justificat adequadament l'ajuda concedida i complit amb les instruccions emeses per la Direcció General del Menor. Pel compliment d'este criteri es concediran 20 punts.
3.2. El nivell de necessitat social del programa. Este criteri es valorarà fins un màxim de 40 punts.
3.3. La qualitat dels programes presentats, apreciada considerant tant l'adequació de les activitats als objectius com el seu disseny tècnic. Este criteri es valorarà fins un màxim de 40 punts.
Quinta. Documentació específica que ha de presentar-se
A més de la documentació general indicada en la base onze de l'annex I d'esta orde, per a estos programes cal presentar-ne un projecte tècnic, incloent-hi el seu pressupost econòmic d'ingressos i gastos.
A més, en el dit projecte s'establiran els següents nivells de captació de famílies educadores:
1. Primer nivell: captació generalitzada.
2. Segon nivell: captació segons perfils específics de menors (amb problemes conductuals, discapacitats, immigrants, etc.).
Sexta. Obligacions específiques
A més de les obligacions generals, indicades en la base dènou de l'annex I d'esta orde d'ajudes, les entitats subvencionades hauran de remetre semestralment a la Direcció General del Menor una estadística de les activitats de foment de l'acolliment desenrotllades, segons les instruccions que dicte l'esmentada Direcció General.
ANNEX VI
Bases reguladores per a la concessió d'ajudes per a centres de dia d'atenció especialitzada a menors
Primera. Objecte
L'objecte d'esta ajuda és finançar el sosteniment de centres de dia d'atenció especialitzada de menors, com a recursos preventius dirigits a previndre i impedir potencials situacions de desprotecció social d'un menor, com a mesura especial de suport familiar.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex les entitats locals i les entitats privades sense fi de lucre.
Tercera. Criteris de valoració de les sol·licituds
1. Les sol·licituds que reunisquen els requisits per a participar en la present convocatòria d'ajudes per a centres de dia, seran valorades fins un màxim de 100 punts, d'acord amb els següents criteris de valoració:
a) Ser un recurs d'atenció diürna subvencionat en l'exercici anterior. Este criteri es valorarà fins a 40 punts.
b) Nivell de necessitat social del recurs. Este criteri es valorarà fins a 30 punts.
c) Qualitat del recurs presentat, apreciada considerant tant l'adequació de les activitats als objectius com el seu disseny tècnic. Este criteri es valorarà fins a 30 punts.
2. Les subvencions es concediran només a les sol·licituds que hagen obtingut una puntuació mínima de 50 punts. La quantia a concedir en cada cas serà determinada tenint en compte els criteris establits en la base quinta del títol II de l'annex I d'esta orde.
Quarta. Import de l'ajuda
1. Per a el càlcul de l'import de l'ajuda corresponent a cada centre de dia, es tindran en compte els gastos de personal i els gastos generals del centre:
a) Quant als gastos de personal, es tindrà en compte la plantilla i el personal efectiu del centre segons el seu temps de dedicació, retribució real i règim de Seguretat Social, i sempre que es dispose de les ràtios mínimes de personal que es preveuen, d'acord amb cada tipologia de centre de dia, en l'orde de 19 de juny de 2003, de la Conselleria de Benestar Social, per la qual es regula la tipologia i les condicions materials i de funcionament dels centres de protecció de menors a la Comunitat Valenciana.
L'import de l'ajuda a subvencionar per la Conselleria de Justícia i Benestar Social per este concepte de gastos de personal, i segons els imports que s'establisquen en instrucció de la Direcció General del Menor, serà, com a màxim:
- fins un 65% en els centres d'atenció diürna de titularitat d'entitats locals,
- fins un 100% en els centres d'atenció diürna de titularitat d'entitats privades sense ànim de lucre.
Així mateix, el personal a subvencionar serà com a màxim l'establit per instrucció de la Direcció General del Menor, d'acord amb la tipologia de centre de dia, el nombre de places i el règim de jornada.
b) Quant als gastos generals del centre, en instrucció de la Direcció General del Menor s'establiran uns imports màxims per menor i dia, per a atendre els gastos de manteniment de l'establiment i d'atenció al menor, segons s'oferisca o no el servici de menjador en els centres d'atenció diürna.
2. Tant en els centres de dia de titularitat d'entitats locals com d'entitats privades sense ànim de lucre es comptabilitzaran fins un màxim de 225 dies, si bé això es referix només a l'import de gastos generals del centre, no a l'import de gastos de personal, la quantia dels quals serà anual o des del moment que el centre estiga en funcionament i es finance.
Quinta. Documentació específica que ha de presentar-se
A més de la documentació general indicada en la base onze de l'annex I d'esta orde, les entitats sol·licitants han de presentar la següent documentació específica:
- Metodologia i/o el programa d'actuació, objectius, nombre de menors i/o famílies a atendre, sistema d'avaluació previst i recursos disponibles, del centre de dia per al qual se sol·licita la subvenció per a l'exercici sol·licitat.
Sexta. Obligacions específiques
A més de les obligacions generals indicades en la base dènou de l'annex I d'esta orde d'ajudes, les entitats subvencionades per als centres de dia hauran d'observar les següents obligacions específiques:
Col·laborar amb la Generalitat, en l'àmbit del centre de dia subvencionat, en polítiques integrals, amb la finalitat d'afavorir la coordinació i integració d'estes.